《和王益新繁县东湖瑞莲歌》
宋代·梅挚

东湖七月湖水平，鳞波暗织箫籁声。
中有植莲一万本，红漪相照擒繁英。
地灵气粹不我测，双葩条如同一茎。
黄姑织女渡银汉，蜺旗凤葆罗空青。
又认英皇立湘渚，翠华不返凝怨慕。
五十哀弦顿晓声，骈首低昂泣珠露。
是时主人集宴喜，湖光浸筵霞脚腻。
朋簪峨峨尽才子，椽笔交辉云藻丽。
酒酣倚栏惜红晖，炳素徘徊萦不飞。
魏宫甄后昼方寝，彷佛有人持玉衣。
此邑古来无异政，室家疮痏何由庆。
三年鼠窃例皆然，以薪救火火弥盛。
自公柅车政克和，载途鼓腹腾讴歌，
歌公用心日皎皎，不独于今古应少。
因感珍芳两两开，玉贯珠联当县沼。
况我与公高适道，芝歌肯迹商山皓。
嘉谋嘉猷思入陈，愿将此美归华勋。

作者简介：成都新繁人，字公仪。仁宗天圣间进士。历通判苏州，有惠政。庆历中擢侍御史，上言论李用和不宜除宣徽使，又奏减资政殿学士员、召待制同议政、复百官转对等。后以龙图阁学士知滑州，用州兵代民以修河备。请知杭州，帝赐诗宠行。累迁右谏议大夫，徙江宁府，又徙河中。喜为诗，多警句。有《奏议》。